ประกันชีวิตโหมเก็บเบี้ย
ประกันชีวิตลุยออกกรมธรรม์ เก็บเบี้ยครึ่งปีหลัง กรุงไทย-แอกซ่า จับกลุ่มพ่อแม่ ขายเบี้ยเพื่อทุนการศึกษาถึงปริญญาโท พ่วงคุ้มครองอุบัติเหตุ ด้านเมืองไทยฯ ขายแบบชีวิตควบการลงทุน
26 ก.ค. 2559

ประกันชีวิตลุยออกกรมธรรม์ เก็บเบี้ยครึ่งปีหลัง กรุงไทย-แอกซ่า จับกลุ่มพ่อแม่ ขายเบี้ยเพื่อทุนการศึกษาถึงปริญญาโท พ่วงคุ้มครองอุบัติเหตุ ด้านเมืองไทยฯ ขายแบบชีวิตควบการลงทุน
นางอลิสา อารีพงษ์ ประธานเจ้าหน้าที่บริหารฝ่ายพัฒนาผลิตภัณฑ์และกลยุทธ์ลูกค้า บริษัท กรุงไทย-แอกซ่า ประกันชีวิต เปิดเผยว่า บริษัทได้เปิดตัวแบบประกันเพื่อสุขภาพและทุนการศึกษาใหม่ “iGrow” กำหนดจ่ายเบี้ย 7 ปี ให้ความคุ้มครองจนถึงอายุ 24 ปี โดยไม่ปรับเบี้ยเพิ่มตามอายุและรองรับการต่ออายุในปีถัดไป ให้ทุนการศึกษาปริญญาตรีและปริญญาโท ที่รองรับการจ่ายสูงถึง 300% ของจำนวนเงินเอาประกันภัย เพื่อให้สำเร็จการศึกษาในช่วงเวลาที่เหมาะสม
นอกจากนี้ ยังให้ความคุ้มครองโรคร้ายแรงในเด็ก 18 โรค ค่าชดเชยรายวันหากเด็กเข้ารักษาตัวในโรงพยาบาล คุ้มครองอุบัติเหตุสำหรับเด็ก ครอบคลุมค่ารักษาจากอุบัติเหตุ รวมถึงการแตกหักของอวัยวะที่สำคัญ ผลิตภัณฑ์อีกด้วย โดยขายผ่านช่องทางตัวแทนและธนาคารกรุงไทย
“กลุ่มเป้าหมาย คือ กลุ่มที่สร้างครอบครัวได้รวดเร็วและเราขยายตลาดประกันได้ ซึ่งจากผลสำรวจ พบว่า กลุ่มครอบครัวจะกังวลเรื่องลูกเป็นหลัก และในตลาดก็มีผลิตภัณฑ์ประกันเพื่อลูกอยู่ไม่มากนัก ‘iGrow’ จึงตอบสนองความต้องการให้กับคนกลุ่มนี้ ทุนประกันเริ่มตั้งแต่ 1 แสนบาท เสียค่าเบี้ยปีละ 3 หมื่นบาท ส่วนทุนประกันสูงสุดอยู่ที่ 5 ล้านบาท ค่าเบี้ยประมาณปีละ 1 ล้านบาท” นางอลิสา กล่าว
ด้าน นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า บริษัทเปิดตัวแบบประกันชีวิตควบคู่การลงทุนรูปแบบใหม่ “เมืองไทย ยูแอล 1 สินเพิ่มทรัพย์ ในโครงการ Beyond Savings 1” ซึ่งเป็นประกันชีวิตแบบชำระเบี้ยครั้งเดียว แต่ให้ความคุ้มครองชีวิตสูงถึง 130% ของเบี้ยประกันชีวิตหรือของมูลค่าการลงทุน ณ ขณะนั้น แล้วแต่จำนวนใดจะสูงกว่า ตลอด 10 ปีของสัญญากรมธรรม์
ทั้งนี้ จากภาวะเศรษฐกิจและอัตราดอกเบี้ยในปัจจุบัน ทำให้ผู้บริโภคเริ่มมองหาช่องทางการลงทุนรูปแบบใหม่ๆ ที่ได้ผลตอบแทนดีขึ้น บนระดับความเสี่ยงที่แต่ละคนยอมรับได้ และต้องสามารถใช้สิทธิประโยชน์เพื่อลดหย่อนภาษีได้ด้วย
สำหรับแบบประกันดังกล่าว มีจุดเด่นคือเปิดโอกาสให้ผู้เอาประกันได้รับผลตอบแทนที่สูงขึ้น โดยจัดสรรเงินไปลงทุนในหุ้น สัดส่วนไม่เกิน 10% ซึ่งจะปรับเปลี่ยนตามความเหมาะสมของสถานการณ์ตลาดในช่วงนั้นๆ และจัดพอร์ตแบบกระจายความเสี่ยงในหลายกลุ่มอุตสาหกรรม ส่วนที่เหลือจะลงทุนในตราสารหนี้ภาคเอกชนและภาครัฐที่มีอันดับความน่าเชื่อถือดี และเงินฝาก
ทั้งนี้ เมื่อครบสัญญากรมธรรม์ในสิ้นปีที่ 10 ผู้เอาประกันจะได้รับเงินครบสัญญาเท่ากับมูลค่าการลงทุน ณ เวลานั้น หรือรับ 115% ของเบี้ยประกันชีวิตที่ชำระครั้งเดียวหรือแล้วแต่จำนวนใดจะสูงกว่า เปิดขายระหว่างวันที่ 25 ก.ค.-30 ก.ย.นี้ เริ่มรับประกันตั้งแต่อายุ 0-65 ปี เบี้ยประกันภัยเริ่มต้น 5 หมื่นบาท
“แบบประกันนี้เหมาะสำหรับผู้ที่กำลังมองหาเครื่องมือทางการเงินเพื่อเก็บออมระยะยาว ที่ได้รับความคุ้มครองชีวิตตลอดระยะเวลาที่ลงทุน และสิทธิลดหย่อนภาษีด้วย” นายสาระ กล่าว